晚晴
作者：董嗣杲
朝代：宋

paragraphs: 空庭斷履跡，江色揺籬門。
夕陽雨忽收，晴意回乾坤。
水零鷗鷺光，煙淡蘆葦痕。
逺客此棲遲，敢昧元造恩。
青衫避骨癯，白髪笑鏡昏。
向來期嬰鱗，今委荒池村。
眼枯莫制淚，夢破多驚魂。
讀書不得力，乃如泛萍根。
出門且散步，殊覺身可尊。
時卷亦時舒，天定理自存。
難忘懐土思，百年徒聲吞。
徘徊月魄吐，呼燈倒清樽。